**Jeremia 1:4-19 (sondag 8 Januarie 2017)**

|  |  |
| --- | --- |
| 4 | Die woord van die Here het tot my gekom:  |
| 5 | Voordat Ek jou in die moederskoot gevorm het, het Ek jou geken; voordat jy gebore is, het Ek jou aan My gewy en jou as profeet vir die nasies aangestel.  |
| 6 | “Ag, Here my God,” het ek geantwoord, “ek kan nie goed praat nie, ek is nog te jonk.”  |
| 7 | Toe sê die Here vir my: Jy moenie sê: “Ek is te jonk” nie. Jy moet gaan na wie toe Ek jou ook al stuur, en alles wat Ek jou beveel om te sê, moet jy sê.  |
| 8 | Moenie vir hulle bang wees nie, want Ek is by jou, Ek sal jou red. Dit is wat die Here gesê het.  |
| 9 | Hy het sy hand uitgesteek, my mond aangeraak en vir my gesê: Ek het nou my woorde in jou mond gelê.  |
| 10 | Kyk, Ek stel jou vandag aan oor nasies en oor koninkryke om af te breek en uit te roei, om te vernietig en plat te slaan, te bou en te vestig.  |
| 11 | Die woord van die Here het tot my gekom: Wat sien jy, Jeremia? Ek het geantwoord: “Ek sien 'n amandeltak.”  |
| 12 | Die Here het geantwoord: Jy het reg gesien. Ek staan gereed om te doen wat Ek gesê het.  |
| 13 | Die woord van die Here het 'n tweede keer tot my gekom: Wat sien jy? Ek het geantwoord: “Ek sien 'n kokende pot in die noorde en dit kantel oor hiernatoe.”  |
| 14 | Toe sê die Here vir my: Van die noorde af gaan Ek 'n ramp stuur oor almal wat in hierdie land woon.  |
| 15 | Ek gaan alle volke, alle koninkryke van die noorde af roep, sê die Here. Hulle konings sal elkeen sy troon kom oprig voor die poorte van Jerusalem, by die mure rondom die stad en by al die stede van Juda.  |
| 16 | Ek sal die mense van Juda straf vir al hulle sondes: hulle het My verlaat, vir ander gode offers gebring en voor hulle eie handewerk in verering gebuig.  |
| 17 | Maak klaar, staan op, sê vir hulle alles wat Ek jou beveel. Moenie vir hulle skrik nie, want dan verpletter Ek jou voor hulle oë.  |
| 18 | Ek maak jou vandag 'n vestingstad, 'n ysterpilaar, 'n bronsmuur sodat jy staande kan bly teen die hele land, teen die koningshuis van Juda en al sy amptenare, teen sy priesters en teen die bevolking.  |
| 19 | Hulle sal teen jou veg maar hulle sal jou nie oorweldig nie, want Ek is by jou, sê die Here, Ek sal jou red.  |

**PREDIKING:**

Gemeente van die Here,

Wat sien jy ? - is die vraag wat God 2 keer aan Jeremia vra. Ogv dit vra ek vandag vir u: wat sien jy lê in hierdie jaar vir ons voor ? Ek wil vandag begin by dit wat ons aan diue einde van 2016 pessimisties gemaak het.

* Ekonomie – petrolprys is al klaar op. Ekonome sê dat ons moeilik junkstatus gaan ontwyk. Waarskynlik kan daar ‘n rentekoersverhoging of twee wees. Wat alles beteken dat ons geld minder waarde sal hê, en dat ons ons sakke nog verder sal moet toeknyp.
* Jacob Zuma gaan nog aan bewind wees. Ek sien die media bespiegel dat dit die jaar van Zuma se hofsake gaan wees. Internasionale media stel dat Zuma een van die 10 grootste risikos is vir stabiliteit in die wêreld. Verdere politieke onstabiliteit is dalk ons voorland.
* Baie van ons begin weer more te werk. Na ‘n lekker vakansie by die see, of dalk by my kinders, of dalk net saam met my kinders by die huis, stap ek maar net weer by die werk in dieselfde depressiewe omstandighede in.
* Fees must fall campaine gaan waarskynlik weer nuusopskrifte oorheers. Plaasmoorde, moorde in townsships en die stede gaan seker weer ‘n alledaagse verskynsel wees. Mense gaan beroof word.

Ja, kom ons hou liewer hier op..Feit is, ons is in ‘n nuwe jaar. Niks het verander of verbeter nie. Vooruitsigte is sekerlik nie altyd so rooskleurig nie. Ons weet dinge kan vir ons baie gou nog moeiliker word. Maar juis dan is die vraag wat sien jy vir jouself, vir jou mense in 2017 nie so dom vraag nie.

Jeremia se vooruitsigte was ook nie so rooskleurig gewees nie. In 1:2, 3 lees ons dat die Woord van die Here tot Jeremia gekom het in die dae van Josia, die seun van Amon, die koning van Juda, in die dertiende jaar van *sy* regering; en in die dae van Jojakim, die seun van Josia, die koning van Juda, tot die einde van die elfde jaar van Sedekia, die seun van Josia, die koning van Juda, totdat Jerusalem ontvolk is in die vyfde maand. Al was Jeremia nog jonk, en is hy seker onder koning Manasse gebore, en al het hy kennis gemaak met die hervormingswerk van Josia, tog het hy opdrag van die Here ontvang om die ondergang aan Juda aan te kondig as straf vir hulle voortdurende afwyking. Sy spesiale roeping het hom uitgestrek tot die volke Juda, Egipte, Edom, Moab, Tirus, Sidon, Arabië, Elam en Medië (25:17-26). Toe die Here hom tot profeet roep, was sy beswaar dat hy nie kon praat nie, want hy is te jonk. Hy was waarskynlik 25 jaar en het dit te jonk geag om voor die volke op te tree. Dit pleit vir sy beskeidenheid, maar dis die begin van die gedurige botsing met die wil van God.

Politiek omstandighede het dus baie vining verander. Maar, alhoewel dit moeilik vir Jeremia was, was die politieke gebeure nie sy grootste vrees en bekommernis nie,. Nee, Juda het as volkj teen God gesondig. Hulle het agter ander gode aangegaan. En nou roep God Jeremia as profeet om juis hierdie oordeelsaankondiging die volk meet e deel. En, Jeremia, sou jy dit nie doen nie, “dan verpletter Ek jou voor hulle oë” – soos God dit self stel.

Hoe verduidelik God dit aan Jeremia ? Hy laat Jeremia 2 gesigte sien. Hy vra 2 keer vir Jeremia: “wat sien jy ?”

Die eerste keer sien Jeremia ‘n anmandeltak. Die amandelboom groei wild in die hele Klein Asië, Sirië en Mesopotamië. In die omgewing van die berg Sinaï het daar baie van die bome in die woestyn voorgekom. Nou belangri:

* Dit is die eerste vrugteboom wat in Palestina bloei.  Die amandelboom blom en bot in Palestina in Januarie.  In die vroeë voorjaar is die amandelboom oortrek met groot hangende sneeuwit blomme.
* Onder moeilke omstandighede het die boom steeds sy vrugte gegee  -  die vrugte was ‘n baie kosbare handelsartikel.  Daarom word die boom gebruik as die simbool van mense se gehoorsaamheid en Godsvrug.

Wat egter belangrik is is dat die Hebreeuse woord vir amandel letterlik beteken: “wees wakker, wees gereed”

Dus: Die Hebreeuse naam beteken dat dit die eerste boom is wat uit die winterslaap wakker word. Die betekenis van die amandelboom in Jeremia se gesig is dat die Here altyd wakker is oor sy uitverkorenes   ‑  ook wanneer hulle dood lê in hulle sondes, soos wat die velde in die winterdood rondom die bloeiende amandelboom lê. Maar ook beteken dit dat Jeremia gereed moet wees. Want die Here is gereed om te doen wat Hy gesê het. Die amandeltak dui egter ook ‘n nuwe seisoen aan. ‘n Nuwe seisoen beteken nuwe lewe, nuwe vrugte. Genade ! Genade vir die volk.

Die tweede beeld, die van die kokende pot wat kantel, sê weer iets van die komende onheil. Daar gaan onheil losbreek oor al die inwoners van die land (v. 14 ‑ 16).  Maar die Here is nie ongenadig en wreed,  omdat Hy nou maar net lostrek en straf nie.

Vers 16 gee die redes waarom die ellendes gaan kom:

* Die volk se geloof het getaan. Hulle glo nie meer nie !
* Meer nog: hulle het afgode aanbid, die Here die rug gekeer.

Wat is die verband tussen die amandelboom en die kokende pot? (Genade en oordeel)

* Die Here nog steeds genadig is oor hierdie sondige volk. Hy gaan hulle straf, maar selfs in die straf staan Sy genade vas
* Jeremia moet teen al hulle haat en ongeduldigheid vir hulle nogsteeds die Woord bring

Ja, broers en susters, as ons dink ons uitdagings is groot, dan moet ons weer Jeremia gaan lees.

Die rede waarom ek hierdie negatiewe, pessimistiese vooruitsig van Jeremia vanoggend skets, is juis om die belangrikheid van God se roeping vir Jeremia behoorlik uit te lig. Want, Jeremia se roeping word uiteindelik ook ons roeping in 2017. Maar nie net in 2017 nie. Eerder elke dag van ons lewe. Soos God Jeremia gebruik in moeilike omstandighede so gebruik Hy ons vandag nog. En die beloftes aan Jeremia is ook beloftes aan ons elke dag van ons lewe. Ja, God wys self dat Hy nog altyd in ons omstandighede teenwoordig was en is – al sien ons dit nie altyd raak nie. Want, Hy ken ons, nog voordat ons in die moederskoot gevorm is. Nog voordat ons in die moederskoot gevorm is het Hy al ‘n doel met ons gehad. En, al soek ons watter verskoning om nie deel te wees van God se doel met ons nie, dan sê God self dst Hy nie ons verskonings gaan aanvaar nie. Jou verskonings gaan nie op by God nie. Dus, anderkant ons eie negatiwiteit, pessimisme, onwilligheid is daar ‘n ander lewe vir ons – die lewe wat God wil hê ons moet lewe. Ja dit is eerder die lewe van ‘n Goddelike roepingsbewustheid.

Hoe lyk hierdie lewe van ‘n Goddelike roepingsbewustheid ?

> 6 as **woordvoerder** – maw “om in te staan vir God; om Hom te verteenwoordig; om God se beeld aan mense bekend te stel; om namens God te praat”

> 7 as **boodskapper** – maar ons staan nie net vir Hom in nie, ons verteenwoordig Hom nie net nie; ons lewe Sy beeld nie maar net uit nie, ons paat nie net namens Hom nie – ons het ‘n spesifieke boodskap om uit te dra en te verkondig naamlik: sondaar God hou by Sy Woord ! Dit is jou eie keuse om dood te wees – al lewe jy nog, of, om te lewe al voel jy die omstandighede waaraan jy uitgelewer is maak jou dood. Jy kan jou omstandighede opslurp, dit absorber – want losmaak daarvan kan jy tog nie. Dit sou ‘n onrealistiese verwagting wees wat jy by jouself skep. Of, midde in jou onstandighede kan jy die boodskap van God se genade aan sondaars verkondig. Die keuse is joune en myne om in 2017 dood te wees of te lewe.

> 8 – 9 **as kind** – God steeks Sy hand uit en lê Sy woorde in jou mond. Hy raak jou lippe aan deur Sy Gees. Soos ‘n vader sorg vir kinders, so sorg God ook vir jou en my.

Is ons bang hiervoor ? leef daar vrees in ons harte ? Het ons dan nie die afgelope advents- en kerstyd deurgegaan om ons Koning te vier en te eer as die God met ons nie ?! Natuurlik. Daarom sê God ook vandag vir jou en my: In die uitvoering van jou roeping maak ek jou vandag 'n vestingstad, 'n ysterpilaar, 'n bronsmuur. Ek Self maak jou sterk ! Niemand sal jou nie oorweldig nie, want Ek is by jou, sê die Here, Ek sal jou red.

Ja, broers en susters anderkant ons vrese en pessimisme is daar ook die veel groter lewe van vreugde saammet God – waar God ons gebruik, waar God Sy doel met ons wil bereik. Maar, om deel van daardie lewe te wees is net jou eie keuse. Dit is ‘n lewe wat nie die politiek, die ekonomie, nie ons werk, nie ons eie omstandighede en vrese van ons kan wegvat nie. Want alleen God maak ons sterk, hou ons staande en gebruik ons tot Sy eer volgens Sy wil.

Wat sien jy ? Midde in my omstandighede sien ek die enigste ware God wat my roep – met ‘n opdrag – selfs in ‘n verwarde wêreld. Here, maak my tog sterk om op U roepstem te reageer. Is dit ook u geloof ? Amen